ऑथर एंड रिलेशनशिप वैलनेस एक्सपर्ट भावना मोंगे कहती हैं कि जितनी तेजी से समाज में लोग अपने जीवन में व्यस्त होते चले जा रहे हैं, उतनी ही तेजी से समाज असंवेदनशील हो रहा है. इस का सरल सा कारण है समय का आभाव और लोगों का जिंदगी के प्रति रवैया. इन रिश्तों को न समझ पाने के कारण और जिंदगी में तेजी से भागने के कारण, लोग और भी ज्यादा असंवेदनशील होते जा रहे हैं. इस का नतीजा यह है कि किसी को किसी से कोई फर्क नहीं पड़ता. समाज में क्या गलत हो रहा है या क्या सही हो रहा है – लोग केवल इस के बारे में बात करते हैं, हँसते हैं या अफसोस जाहिर करते हैं, और उस के बाद फिर अपने रास्ते पे चल देते हैं.